นายกรัฐมนตรี กำชับรัฐมนตรีทุกคน เตรียมข้อมูลชี้แจงข้อกล่าวหาฝ่ายค้าน หากพาดพิงกระทรวงใดสามารถเสริมได้ เน้นใช้คำพูดเข้าใจง่าย
นายอนุชา บูรพชัยศรี โฆษกประจำสำนักนายกรัฐมนตรี แถลงผลการประชุมคณะรัฐมนตรี ว่า ในช่วงต้นของการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กำชับถึงการเตรียมการอภิปรายไม่ไว้วางใจรัฐบาล ที่จะเริ่มต้นในวันพรุ่งนี้ว่า ในส่วนของตนได้เตรียมข้อมูลไว้ทั้งหมดแล้ว เพื่อที่จะอธิบายและชี้แจงให้กับประชาชนได้เข้าใจ และกำชับรัฐมนตรีที่มีรายชื่อถูกอภิปรายและคนที่ไม่ได้ถูกอภิปรายในการจัดเตรียมข้อมูลเพิ่มเติมหากมี ส.ส. กล่าวถึงนโยบายของกระทรวงนั้นๆ นายกรัฐมนตรี ยืนยัน ไม่ได้วิตกกังวลต่อการชี้แจง แต่อยากให้รัฐมนตรีได้เตรียมความพร้อมให้ข้อมูลกับประชาชนโดยเน้นใช้การสื่อสารที่เป็นคำพูดที่เข้าใจง่าย นายกรัฐมนตรี ยังได้กล่าวถึงความคืบหน้าวัคซีนโควิด-19 จากบริษัท ชิโนแวค ประเทศจีน ว่า การขึ้นทะเบียนกับองค์การอาหารและยา จะต้องดำเนินการให้แล้วเสร็จภายในเดือนกุมภาพันธ์นี้ และจะมีการจัดส่งวัคซีน 2 แสนโดสแรก เพื่อฉีดให้กับคนไทย ได้อย่างแน่นอน ในเดือนกุมภาพันธ์เช่นกัน คาดว่าไม่เกิน 3 วัน จากได้รับวัคซีน จะสามารถฉีดให้กับคนไทยได้